Foto's: Konsentrasiekamp-fliek amptelik bekendgestel | Maroela Media
Forum Films se rolprent Begrond wat geskoei is op die eerste gelyknamige fiksiewerk uit die pen van dr. Dirk Hermann, is Woensdagaand amptelik in die AfriForum-teater in Pretoria bekend gestel.
Sowat 8 600 Afrikaanse fliekkykers het wêreldwyd virtueel ingeskakel om ook na dié lankverwagte rolprent te kyk.
Die rolverdeling sluit onder andere gesoute akteurs soos Carla Smith, Natania van Heerden, Luan Jacobs, Hanno Hattingh en Lida Botha in.
Elrich Yssel het die draaiboek saam met Claudia van Zyl geskryf. Yssel het ook die regie behartig.
Volgens Yssel het die hoofkarakter, Katryn (vertolk deur Smith), vir hom die storie se egtheid na vore gebring.
"Selfs in die ergste tye het Katryn ongelooflike moeilike keuses moes maak. Sy is 'n karakter wat nie bang is om haar hande vuil te maak nie. Die manier hoe Carla dié rol vertolk het en hoe sy haar stem gebruik het om die storie te vertel, is ongelooflik," het Yssel aan die gehoor gesê.
Die fliek is sowat 50 minute lank.
"Katryn se dagboekinskrywings het soveel egtheid aan die storie verleen en ek wou graag daarmee werk, daarom het ek dit as 'n vertelling verwerk toe ek die draaiboek geskryf het. Die narratief het 'n baie groot rol gespeel en Carla se stem dra tot 'n groot mate by tot die storie."
Dr. Dirk Hermann en Elrich Yssel gesels oor 'Begrond'. (Foto: Verskaf)
Yssel was ook vol lof vir die res van die rolverdeling. "Julle het die verhaal gedra en by tye het julle my gedra."
Die verhaal gaan maak 'n wye draai by die Heilbron-konsentrasiekamp, die krygsgevangenekamp op Ceylon en die swaarkrytyd ná die Vryheidsoorlog toe sy voorouers by dieselfde kruispad gestaan het. Hulle het die plaas se naam verander na Staan op!
Soos sy ouma Katryn skryf: "[E]k vertrou dit gee jou insig in my ou tyd, antwoorde vir die nuwe tyd en hoop vir die toekomstige tyd." Dit word 'n boeiende verhaal van trane, liefde en hoop wat oor sewe geslagte strek.
Die verhaal is ook deur Joe Kleinhans tot 'n enkelradiodrama verwerk. Die regisseur is Bettie Kemp.
Kyk hier na Begrond:
Dr. Dirk Hermann en sy vrou, Elsha. Hermann is die skrywer van 'Begrond'. (Foto: Verskaf)
Elrich Yssel, draaiboekskrywer en regisseur, saam met sy vrou, Esmarie Yssel. (Foto: Verskaf)
Natania van Heerden vertolk die rol van Anna. (Foto: Verskaf)
David Konrad vertolk die rol van Martiens. Hy en sy metgesel het die geleentheid bygewoon. (Foto: Verskaf)